stanford-oval/wikipedia huggingface dataset:
בואינג AH-64 אפאצ'י
שירות מבצעי ומדינות מפעילות > הולנד

חיל האוויר המלכותי ההולנדי
הולנד ממשלת הולנד הביעה עניין במסוקי אפאצ'י בסוף 1989, והצהירה על רצונה לרכוש עד 52 מסוקים. ב-1994 ערך חיל האוויר המלכותי ההולנדי תחרות לבחירת מסוק התקיפה הבא שלו. האפאצ'י נבחר, וגבר על היורוקופטר טייגר והבל AH-1 סופר קוברה. חיל האוויר ההולנדי הזמים 30 מסוקי אפאצ'י מדגם D ב-1995, והמסוקים הראשונים הגיעו ב-1998 ואספקתם הושלמה עד 2002. במסוקים ההולנדיים שולבה מערכת הגנה כנגד טילי חום בשם AMASE‏ (Apache Modular Aircraft Survivability Equipment, מערכת שרידות מסוק מודולרית למסוקי אפאצ'י).
פריסתם המבצעית הראשונה של מסוקי האפאצ'י ההולנדיים הייתה ב-2001 לג'יבוטי. מסוקי אפאצ'י הולנדיים הופעלו באותה שנה גם כחלק מכוח הייצוב (SFOR) בבוסניה והרצגובינה, בצד מסוקי אפאצ'י של צבא ארצות הברית. ב-2004 נפרסו שישה מסוקי אפאצ'י הולנדיים לעיראק, כחלק מתרומתה של הולנד להכוח הרב לאומי שהוצב עיראק ב-2003. בסיסם של המסוקים ההולנדיים היה בנמל התעופה חמיד קארזאי בקאבול. ב-10 באפריל 2004 נפתחה אש מנשק קל על צמד מסוקי אפאצ'י הולנדיים סמוך לקאבול. באוגוסט אותה שנה התרסק מסוק אפאצ'י הולנדי בקאבול, בשל טעות של הטייסים. ב-17 בדצמבר 2007 פגע מסוק אפאצ'י של חיל האוויר המלכותי ההולנדי בקו מתח גבוה במהלך אימון. המסוק נאלץ לנחות נחיתת חירום, ולרשת החשמל נגרם נזק חמור שהביא לניתוקם הזמני של 50,000 בתים. ב-17 במרץ 2015 התרסק אפאצ'י הולנדי במהלך אימון במאלי. שני הטייסים נהרגו.
בפברואר 2018 אישרה ארצות הברית עסקה בסך 1.19 מיליארד דולר עם הולנד, לשדרוג 28 מסוקים מדגם D של חיל האוויר המלכותי ההולנדי, לדגם E. במסגרת העסקה תקבל הולנד גם מערכות אוויוניקה משופרות, כולל 17 מערכות מכ"ם בקרת אש מדגם AN/APG-78 לונגבאו ומערכות נוספות.
שירות מבצעי ומדינות מפעילות > מצרים

חיל האוויר המצרי
מצרים מצרים הביעה עניין במסוק כבר לאחר מלחמת המפרץ. ב-1995 הזמין חיל האוויר המצרי 36 מסוקי אפאצ'י מדגם A, שהיו מצוידים במערכות אוויוניקה זהות למסוקים של צבא ארצות הברית, למעט מערכות הקשר שהיו מתוצרת מקומית. בשנת 2000 הודיעה חברת בואינג על קבלת הזמנה לשדרג את צי המסוקים המצרי לדגם D למעט מכ"ם הלונגבאו, שאספקתו למצרים סורבה על ידי ממשלת ארצות הברית. ב-2009 ביקשה מצרים 12 מסוקים נוספים מדגם D, בלוק II.
באוגוסט 2012 החל הצבא המצרי במבצע רחב היקף שנועד להשתלט מחדש על חצי האי סיני מידיהם של חמושים מארגונים איסלמיים שונים. מסוקי האפאצ'י של חיל האוויר המצרי סיפקו סיוע אווירי במהלך המבצע. על פי דיווחים שונים השמידו המסוקים שלושה כלי רכב ופגעו בכ-20 חמושים. כמה מסוקי אפאצ'י מצריים הוצבו בסיני, בהסכמתה של ישראל. ביולי 2015 טען ארגון דאעש כי הצליח לפגוע בשני מסוקי אפאצ'י מצריים. בספטמבר 2015 תקף מסוק אפאצ'י מצרי קבוצה של תיירים במערב חצי האי סיני. בהתקפה נהרגו 12 בני אדם ונפצעו 10. שר הפנים המצרי אמר שההתקפה נעשתה בשל זיהוי מוטעה של התיירים כחמושים, ואירעה בשל כניסת התיירים לשטח ביטחוני סגור.
בנובמבר 2018 אישרה מחלקת המדינה של ארצות הברית מכירת 10 מסוקי אפאצ'י AH-64E וציוד נלווה למצרים. העסקה היא בהיקף מיליארד דולר.
שירות מבצעי ומדינות מפעילות > ערב הסעודית

הצבא הערבי הסעודי
ערב הסעודית לאחר מלחמת המפרץ הראשונה, בשנת 1991, שבה הופעלו מסוקי אפאצ'י באופן נרחב על ידי צבא ארצות הברית, רכשה סעודיה 12 מסוקים מדגם A עבור צבא היבשה המלכותי הסעודי. באוגוסט 2006 החלה ערב הסעודית במשא ומתן לשדרוג מסוקי האפאצ'י שלה לרמה של דגם D, בעסקה שהיקפה אמור היה להגיע ל-400 מיליון דולר. בספטמבר 2008 אישרה ממשלת ארצות הברית בקשה סעודית לרכוש 12 מסוקים מדגם AH-64D. ב-20 באוקטובר 2010 הודיעה הסוכנות לשיתוף פעולה ביטחוני (Defense Security Cooperation Agency‏, DSCA, חלק ממחלקת ההגנה של ארצות הברית) על עסקה אפשרית עם ערב הסעודית בהיקף משוער של 25.6 מיליארד דולר, הכוללת, בין השאר, 36 מסוקי AH-64 בלוק III.
בנובמבר 2009 החל צבא היבשה המלכותי הסעודי במתקפה נגד המורדים החות'ים בתימן, בעקבות חדירות של החות'ים לשטח סעודיה. חדירות החות'ים באו לאחר שבאוגוסט 2009 פתח צבא תימן פתח במתקפה כנגד מעוזי החות'ים במחוז סעדה, בצפון מזרח המדינה. הלחימה זלגה לתוך תחומי סעודיה, לאחר שחות'ים האשימו את הסעודים כי הם מאפשרים לצבא תימן לתקוף אותם מתוך שטח סעודיה. בינואר 2010 טענו החות'ים כי הצליחו להפיל מסוק אפאצ'י סעודי, אך הסעודים הכחישו את הטענה. בסוף החודש הודיעו החות'ים על נסיגתם מהשטח הסעודי.
במרץ 2015 החל כוח משולב של מדינות המפרץ, בהובלת סעודיה, להתערב בהסלמה במלחמת האזרחים בתימן. מסוקי אפאצ'י של ערב הסעודית ושל איחוד האמירויות הערביות הופעלו במהלך הקרבות מול המורדים החות'ים ואלמנטים של צבא תימן שנותרו נאמנים לנשיא הקודם, עלי עבדאללה סאלח. במהלך שנות העימות אבדו מספר מסוקי אפאצ'י בתאונות ומאש אויב, אם כי אין מידע מאומת על המספרים המדויקים.
שירות מבצעי ומדינות מפעילות > מפעילים נוספים

אינדונזיה צבא אינדונזיה
דרום קוריאה הכוחות המזוינים של הרפובליקה של קוריאה
טאיוואן חיל האוויר של הרפובליקה הסינית
יוון חיל האוויר היווני
יפן כוח ההגנה העצמית היבשתי של יפן
כווית חיל האוויר של כווית
מרוקו חיל האוויר המלכותי של מרוקו
סינגפור חיל האוויר של סינגפור
קטר (מדינה) חיל האוויר הקטרי
שירות מבצעי ומדינות מפעילות > מפעילות אפשריות

אוסטרליה ביולי 2019 פרסמה קבוצת הרכישה ותחזוק היכולות של משרד ההגנה של אוסטרליה בקשה למידע, לקראת החלפת מסוקי היורוקופטר טייגר שברשות צבא אוסטרליה. זאת, על פי ספר לבן שפורסם ב-2016 והתווה מדיניות להוצאת מסוקי הטייגר מן השירות בשל בעיות טכניות מהן סבלו, למרות האפשרות לבצע שדרוג של מסוקים אלו בהיקף 1 - 2 מיליארד דולר. במקום זאת, המליץ הספר הלבן על רכישת מסוקי תקיפה חדשים. אוסטרליה מבקשת לרכוש 29 מסוקים, מתוכם חמישה לאימונים. על המכרז מתחרה בואינג, עם מסוק האפאצ'י, וחברת בל עם ה-AH-1Z. אוסטרליה דורשת שאספקת המסוקים תושלם עד שנת 2029. ב-15 בינואר 2021 הודיעה אוסטרליה על החלטתה לרכוש מסוקי אפאצ'י מדגם E שיחליפו את מסוקי הטייגר המזדקנים. אוסטרליה תרכוש 25 מסוקי אפאצ'י למשימות ARH ‏(Armed Reconnaissance Helicopter, מסוק סיור חמוש), שיחליפו את 22 מסוקי הטייגר שברשותה.
בנגלדש באוקטובר 2017 הציעה בנגלדש לרכוש ציוד צבאי מארצות הברית. לחיל האוויר של בנגלדש הוצעו שני סוגים של מסוקי תקיפה, ובנגלדש בחרה ב-AH-64, בכפוף לאישור ממשלת ארצות הברית. בינואר 2020 אישרה חברת בואינג כי ה-AH-64E נבחר מבין כמה אפשרויות עבור עסקה אפשרית עם בנגלדש.
עיראק עיראק הביעה עניין ברכישת 24 מסוקים באפריל 2013. בינואר 2014 אישר הקונגרס את מכירת המסוקים, כולל חלקי חילוף, תחזוקה ואימון. באוגוסט 2014 החליטה עיראק שלא לממש את העסקה, והמסוקים לא נרכשו.
הפיליפינים ב-30 באפריל 2020 הודיעה הסוכנות לשיתוף פעולה ביטחוני של ארצות הברית שקיבלה את אישורה של מחלקת המדינה של ארצות הברית לעסקת נשק עם הפיליפינים, והודיעה לקונגרס על עסקה אפשרית כזו. ארצות הברית הציעה לפיליפינים אחת משתי עסקאות: האחת, בהיקף 450 מיליון דולר, תכלול מכירת שישה מסוקי תקיפה מדגם בל AH-1Z סופר קוברה וציוד נלווה; השנייה, בהיקף 1.5 מיליארד דולר, כוללת מכירת שישה מסוקים מדגם AH-64E וציוד נלווה.ממשלת הפיליפינים שקלה גם אפשרות שלישית, רכישת מסוקי תקיפה מסוג TAI/אגוסטה וסטלנד T129 אטאק, ובמאי 2020 הודיע שר ההגנה הפיליפיני כי המסוק הנבחר יהיה ה-T-129.
דגמים

YAH-64
AH-64A אפאצ'י
GAH-64A
JAH-64A
AH-64B אפאצ'י
AH-64B+ אפאצ'י
AH-64C אפאצ'י
AH-64D אפאצ'י לונגבו
NAH-64D
אגוסטה וסטלנד WAH-64D
AH-64E אפאצ'י גארדיאן
מאפיינים > מאפיינים כלליים

צוות: 2 (טייס וטייס משנה/מקלען)
אורך: 17.73 מטר (כולל מערכת הרוטור)
אורך הגוף: 15.06 מטר
גובה: 3.87 מטר
קוטר רוטור ראשי: 14.63 מטרים (48.0 רגל)
שטח דיסקת הרוטור הראשי: 177.31 מטר רבוע
משקל ריק: 5,165 קילוגרם (11,387 ליברות)
משקל המראה מקסימלי: 10,433 קילוגרם (23,001 ליברות)
הנעה: 2 × טורבו-ציר ג'נרל אלקטריק T700-GE-701‏ 1,690 כוח סוס כל אחד; מ-1990 שודרגו מנועי כל המסוקים לדגם T700-GE-701C,‏ 1,890 כ"ס (1,410 קילוואט) כל אחד
מאפיינים > ביצועים

מהירות מרבית מותרת: 227 קשר (365 קמ"ש)
מהירות מרבית: 158 קשר (293 קמ"ש)
מהירות שיוט: 143 קשר (265 קמ"ש)
טווח: 476 ק"מ, עם מכ"ם לונגבו מעל הרוטור
טווח קרבי: 480 ק"מ
טווח בטיסות העברה: 1,896 ק"מ
סייג רום: 20,000 רגל (6,100 מטר)
מאפיינים > חימוש

1 × תותח אוטומטי 30 מ"מ M230 מופעל שרשרת עם 1,200 פגזים
ארבע נקודות תליית חימוש על הכנפיים, בדגמי D נקודת תלייה נוספת בקצה הכנפיים לזוג טילי AIM-92 סטינגר
רקטות אוויר-קרקע הידרה 70 בקוטר 70 מ"מ, או רקטות CRV7 בקוטר 70 מ"מ, או רקטות APKWS בקוטר 70 מ"מ
טילים מדגם AGM-114 הלפייר או טילי ספייק NLOS (ישראל)
לקריאה נוספת

דני שלום, 50 שנות עליונות אווירית. כנרת, הוצאה לאור, 1988
דני שלום, מטוסי חיל האוויר, מהטייגר מות' עד הסופה, באוויר - פרסומי תעופה וחלל
Bernstein, Jonathan. AH-64 Apache units of operations: Enduring Freedom an Iraqi Freedom. Oxford: Osprey Publishing, 2005
Bishop, Chris. Apache AH-64 Boeing (McDonnell Douglas) 1976–2005. Osprey Publishing, 2005
Donald, David. AH-64A/D Apache and AH-64D Longbow Apache. Modern Battlefield Warplanes. AIRtime Publishing Inc, 2004
Government Accounting Office. Staff Study: Advanced Attack Helicopter. Washington, D.C.: U.S. Government Accounting Office, 1974
Office of the Assistant Vice Chief of Staff of the Army (OAVCSA). An Abridged History of the Army Attack Helicopter Program. Washington, D.C.: Department of the Army. 1973
Richardson, Doug and Lindsay Peacock. Combat Aircraft: AH-64 Apache. London: Salamander Books, 1992
TM 1-1520-251-10 Technical Manual for Helicopter, Attack, AH-64D Longbow Apache, U.S. Army
Williams, James W. A History of Army Aviation: From Its Beginnings to the War on Terror. iUniverse, 2005
ביאורים

↑  טייסת 113 הוקמה ב-1955 והפעילה מטוסי קרב מדגמי אוראגן, נשר וכפיר. הטייסת הודממה במאי 1986. ראו: טייסת "הצרעה", באתר חיל האוויר הישראלי
↑  טייסת 190 הוקמה ב-1980 והפעילה מסוקי דיפנדר, "להטוט". הטייסת הודממה ב-1994. ראו: טייסת "מגע הקסם", באתר חיל האוויר הישראלי
↑  כינוי זה יוצר בלבול מסוים במקורות הלועזיים, שכן תרגום השם "פתן" הוא "קוברה", כשמו של מסוק התקיפה בל AH-1 קוברה, הקרוי בחיל האוויר "צפע". ראו אצל Bishop, עמ' 43
↑  על פי בישופ, עמ' 43, זו הייתה התקיפה המבצעית הראשונה של מסוקי אפאצ'י בצבא כלשהו, אך כאמור לעיל התקיפה המבצעית הראשונה הייתה במהלך מבצע "מטרה צודקת", הפלישה האמריקאית לפנמה בדצמבר 1989.
אוססונה

קלוב אתלטיקו אוססונה (בספרדית: Club Atlético Osasuna), הידועה גם כאוססונה, היא קבוצת כדורגל, אשר מקום מושבה בעיר פמפלונה בקהילה האוטונומית נווארה שבספרד. הקבוצה הוקמה בשנת 1920. השם "אוססונה" מקורו בשפה הבסקית, השפה המדוברת באזור חבל הבסקים ונווארה, ומשמעו "בריאות". אצטדיונה הביתי של הקבוצה הוא אל סדאר.
היסטוריה

בעונות 1934/1935, 1935/1936 הגיעה לחצי גמר הגביע הספרדי והפסידה לקבוצות סביליה וברצלונה בהתאמה.
בעונת 1985/1986 השתתפה הקבוצה לראשונה במפעל אירופי כלשהו, גביע אופ"א, כאשר גברה בסיבוב הראשון על קבוצת גלאזגו ריינג'רס מסקוטלנד, אך הפסידה בסיבוב השני לקבוצת זולטה ורכם מבלגיה והודחה מהמפעל. לאחר מספר עונות עם המאמן פדרו מריה סבלסה, בעונת 1991/1992, שיחקה הקבוצה פעם נוספת בגביע אופ"א, ובו גברה בסיבוב הראשון על קבוצת סלביה סופיה מבולגריה ועל קבוצת שטוטגרט הגרמנית בסיבוב השני, אך הפסידה לבסוף לאייאקס אמסטרדם מהולנד בסיבוב השלישי והודחה מהמפעל.
בעונות 1987/1988, 2002/2003 הגיעה לחצי גמר הגביע הספרדי והפסידה לקבוצות ברצלונה ורקראטיבו ולבה בהתאמה.
בעונת 2004/2005 הגיעה לגמר הגביע הספרדי והפסידה לקבוצת ריאל בטיס.
ב-27 בנובמבר 2005 שיחקה אוססונה את משחקה ה-1,000 בלה ליגה. אחרי עונה מדהימה והיסטורית סיימה הקבוצה במקום הרביעי בסיום עונת 2005/2006. במיקום זה עשתה הקבוצה היסטוריה כשהשוותה את המיקום הטוב ביותר אי פעם והגיעה לשלב מוקדמות ליגת האלופות. עם זאת, הקבוצה לא הצליחה להעפיל לשלב הבתים של התחרות, כשהודחה על ידי המבורג הגרמנית, ולפיכך, "ירדה"  הקבוצה לגביע אופ"א. הקבוצה הגיעה עד לחצי הגמר, בו הודחה על ידי הקבוצה שעתידה לזכות בטורניר, סביליה.
בשתי העונות הבאות אוססונה נאבקה קשות במאבקי הירידה. בעונת 2008/2009 ניצלה מירידה במשחק האחרון של העונה לאחר ניצחון 1–2 על ריאל מדריד.
בסיום עונת 2013/2014 ירדה הקבוצה לליגה הספרדית השנייה. שנתיים מאוחר יותר שבה הקבוצה לליגה הספרדית הראשונה. בסיום עונת 2016/2017 ירדה לליגה השנייה בספרד. בעונת 2018/2019 הקבוצה זכתה בליגה השנייה והעפילה ללה ליגה. בעונת 2019/2020 הקבוצה סיימה את העונה במקום ה-10. בעונת 2020/2021 סיימה במקום ה-11 ובעונת 2021/2022 סיימה שוב עשירית. בעונת 2023/24 סיימה במקום שביעי.
סגל שחקנים

נכון ל-21 בפברואר 2025
ראו גם

הדרבי הבסקי
שי קפון

| --- | --- |
אין תמונה חופשית
 לידה:  7 במאי 1967 (בן 57) 
 מדינה:  ישראל 
 עיסוק:   שחקן, סופר, תסריטאי, במאי
 מספר צאצאים:  3
 פרופיל ב-IMDb
 
שי קפון (נולד ב-7 במאי 1967) הוא שחקן, סופר, תסריטאי ובמאי ישראלי.
קפון נודע בזכות השתתפותו בסדרות "עניין של זמן" ו"20 פלוס" בהן גילם את דמותו של  ויצמן המזוהה עמו.
קריירה

קפון החל את דרכו המקצועית בטלוויזיה החינוכית כששיחק לראשונה  בסדרה "שניים אוחזין".
בשנת 1988 גילם את אהרון בסרטו של עמוס גוטמן, "חימו מלך ירושלים".
בין השנים 1992 -1996 הוא שיחק בתפקיד יחזקאל ויצמן בסדרה "עניין של זמן", ולאחר מכן בין השנים 1998- 1999 בסדרת ההמשך "20 פלוס".
בשנת 1993 שיחק בהצגה "משחקים בחצר האחורית" ב"תיאטרון חיפה".
בין השנים 1996–2000 היה אחראי לפיתוח תוכניות וכתיבה בערוץ הילדים.
ב־1998 קפון שיחק בסרט "ארץ קטנה איש גדול", וכתב ופיתח את התוכנית "כל השבוע רגוע" בערוץ 8.
בשנת 1999 כתב תסריטים לתוכנית "סיפורי מישמיש" ששודרה בערוץ 2.
בשנת 2000 הצטרף קפון לצוות ערוץ הופ!. תחילה ביים את הצגת הילדים "דפנה ודודידו", המבוססת על תוכנית בערוץ. לאחר כשנה היה אחראי לבניית קונספט חדש לתוכנית "דפנה ודודידו", בהשתתפות דפנה דקל. בנוסף, כתב וייעץ לבניית קונספט לתוכניות בערוץ.
בשנת 2002 ביים מחזמר לחנוכה המבוסס על אגדת שלגייה ושבעת הגמדים ונקרא "שלגייה".
ב־2003 ביים וכתב את סרט הטלוויזיה "רינה ואריק לנצח", אשר שודר במסגרת רצועת "ראשון בדרמה" בערוץ HOT3 בכיכובו של דרור קרן.
בשנים 2005–2007 היה במאי הטלנובלות "טלנובלה בע"מ", "האלופה" ו"בובות" ששודרו ב-HOT, וסדרת הדרמה "מתי נתנשק", ששודרה בערוץ 10.
קפון ביים את העונה הראשונה של סדרת הטלוויזיה "חצויה" שעלתה לשידור בשנת 2009.
קפון הוציא לאור שני ספרי ילדים - "נוני שומר על השקט" (2001) ו"פתאום באמצע הלילה" (2003).
בשנת 2009 הצטרף קפון לצוות היוצרים של הסדרה הקומית "עבודה ערבית" בערוץ 2 וביים אותה החל מעונתה השנייה ועד סיום הסדרה.
ב-2011 החל לביים את הסדרה "החולמים".
בשנת 2012 שב קפון לגלם את דמותו של ויצמן בסדרת הטלוויזיה המחודשת "עניין של זמן", אשר שודרה בזכיינית ערוץ 2 "רשת".
בשנת 2015 ביים את הסדרה "התסריטאי", אשר יצר סייד קשוע ומבוססת על חייו של קשוע. קפון משתתף בסדרה גם כשחקן בתפקיד עצמו. באותה שנה שודרה בערוץ 10 הסדרה הקומית "אשתו של גיורא", אותה ביים קפון ויצרה ליאת אקטע.
בספטמבר 2016 עלתה בערוץ HOT3 הסדרה "מטומטמת", אותה ביים קפון ויצר יחד עם בת חן סבג (שגם מככבת).
בפברואר 2023 עלתה בקשת 12 הסדרה "גוף שלישי" אותה יצר וביים.
חיים אישיים

קפון נשוי לעינת ואב לשלושה ילדים. קפון הוא אביהם של השחקנים אחינעם קפון ויואב קפון ששיחק את בן בסדרה "החולמים" ושל אביגיל קפון אומנית ומעצבת.
קפון הוא דודם של השחקנים תומר קאפון, והלל קפון.
מתגורר ברמת רזיאל.
הערות שוליים

↑  נבו זיו, "הדלקתי את המנועים. אפשר לקרוא לזה בצורה רומנטית משאלת מוות", באתר ynet, 18 באוקטובר 2016
| --- | --- |
בקרת זהויות :  NLI: 987007303795805171  ISNI: 0000 0000 4466 8353  LCCN: no2002071985  SUDOC: 181402432  VIAF: 68602471   WorldCat (עם VIAF): 68602471
יעקב פרנקל

ערך זה עוסק בכלכלן ישראלי. אם התכוונתם לפיזיקאי רוסי סובייטי, ראו .
יעקב אהרון פרנקל (נולד ב-8 בפברואר 1943 בתל אביב) הוא כלכלן ישראלי, נגיד בנק ישראל בשנים 1991 עד 2000, סגן יו"ר AIG ויו"ר ג'יי פי מורגן צ'ייס אינטרנשיונל.
ביוגרפיה

יעקב פרנקל נולד ב-1943 בתל אביב. בוגר בית הספר צייטלין. בשנת 1966 השלים לימודי תואר ראשון בכלכלה ומדע המדינה באוניברסיטה העברית בירושלים, בשנת 1969 קיבל תואר שני בכלכלה, ובשנת 1970 קיבל תואר דוקטור לכלכלה, שניהם מאוניברסיטת שיקגו. נישא לניצה, רופאה ולעתיד פרופסור למדעי החיים באוניברסיטת תל אביב, ולהם נולדו שתי בנות. הזוג התגרש ב-2010.
היה פרופסור לכלכלה באוניברסיטת שיקגו ומופקד על הקתדרה לכלכלה בינלאומית. לאחר מכן היה היועץ הכלכלי הראשי ומנהל המחקר של קרן המטבע הבינלאומית. חבר במועצת שבע המדינות המתועשות (G-7 Council) ובמועדון ה-30 (G-30) בו הוא מכהן כיו"ר חבר הנאמנים.
ביוגרפיה > נגיד בנק ישראל

בשנת 1991 מונה לנגיד בנק ישראל. בדצמבר 1991 הנהיגו פרנקל ושר האוצר יצחק מודעי את "רצועת הניוד" של השקל מול סל המטבעות, דהיינו, תחום ממנו לא יחרוג שער השקל. מאחר שתחום הניוד הביא בחשבון אינפלציה מסוימת, הוא היה מוגבל בשני קווים אלכסוניים שקבעו את השער המרבי ואת השער הנמוך ביותר בכל עת. לפיכך נקראה רצועת הניוד בשם "רצועת האלכסון". שיטת "האלכסון" צמצמה את אי-הוודאות הכרוכה בשיעור גבוה של אינפלציה. בשל ירידת שיעור האינפלציה פחתה האפקטיביות של רצועת הניוד עד שבוטלה פורמלית בשנת 2005. בתקופת כהונתו כנגיד נמתחה עליו ביקורת על ניסיון ההסתרה של דו"ח ועדת זוסמן שהמליצה על העברת אחריות קביעת הריבית במשק לידי ועדה מוניטרית.
יעקב פרנקל מונה לתקופת כהונה שנייה כנגיד בנק ישראל, אולם התפטר במהלכה. במהלך כהונתו של פרנקל כנגיד הוא החזיק את הריבית במשק ברמה גבוהה. דבר זה הביא לביקורת נגדו בשל הפגיעה בצמיחה והגברת האבטלה, אך מנגד תרם לריסון האינפלציה. במשך רוב כהונתו של פרנקל הייתה האינפלציה גבוהה יחסית למערב, אך נמוכה ביחס לשיעוריה ההיסטוריים בישראל. בשלהי כהונתו כבר התייצבה האינפלציה בישראל על שיעור נמוך כמקובל במדינות המפותחות. ביום העצמאות תשס"ב (2002) הוענק לו פרס ישראל לכלכלה.
בדו"ח מבקר המדינה נמתחה ביקורת על כספים שמשך פרנקל בגין פדיון ימי מחלה והוצאות אש"ל, ובעקבותיו הוא חויב להחזיר מאות אלפי שקלים למדינה
ביוגרפיה > לאחר בנק ישראל

שימש כיו"ר וכמנכ"ל מועדון ה-30, סגן יו"ר AIG ויו"ר קבוצת האסטרטגיה הכלכלית הגלובלית של AIG.
בתחילת שנות ה-2000 שימש פרופ' פרנקל כיו"ר חברת לומניס, שהתפרסמה בעיקר בתנאי העסקה מפליגים לבעלי עניין בחברה בתקופת כהונתו, גם לאחר שפעילות החברה נפגעה ומחיר המנייה שלה קרס.
הופיע מספר פעמים בכינוסים כלכליים עולמיים והשמיע תחזיות אופטימיות על הצפוי לכלכלה העולמית. הוא אף התעמת עם כלכלנים שטענו ששוק הנדל"ן בארצות הברית בועתי וצפוי לקרוס. בין היתר, טען בוועידת דאבוס בשנת 2006 כי "הצלחנו לבטל את המחזוריות בכלכלה". במאי 2008, בריאיון לסבר פלוצקר אמר "הרכבת הפיננסית כבר עברה, לדעתי, את נקודת השפל, והיא מתקדמת בכיוון הנכון. זו רכבת גמישה, מגיבה מהר לשינויים. נוסעיה של הרכבת הפיננסית יכולים לחוש שהותירו את הגרוע מאחוריהם".
בספטמבר 2008 קרסה חברת AIG והולאמה על ידי הממשל האמריקאי. הממשל הזרים לחברה 140 מיליארד דולר מכספי משלם המיסים האמריקאי מתוך אמונה שחברה כה גדולה אסור שתקרוס. פרנקל נשאר בתפקידו כסגן יו"ר AIG העולמית. בראיונות שונים שנתן לכלי התקשורת סירב להכיר באחריותו האישית לסיכונים הרבים שנטלה החברה בשוק נגזרי האשראי והנדל"ן שהובילו לקריסתה.
בנובמבר 2009 התפטר מתפקידו ובדצמבר מונה ליו"ר ג'יי פי מורגן צ'ייס אינטרנשיונל, האגף הבינלאומי של אחד מהבנקים הגדולים בעולם.
בסוף חודש יוני 2013 הודיע ראש הממשלה בנימין נתניהו כי פרנקל צפוי להתמנות פעם נוספת לנגיד בנק ישראל, במקומו של סטנלי פישר. החלטה זו הצריכה אישור הוועדה המייעצת למינוי בכירים בשירות המדינה ואישור מליאת הממשלה. אולם בעקבות דיון ציבורי בפרשה שבה היה מעורב פרנקל בהונג קונג בשנת 2006, הודיע פרנקל ביולי 2013 כי הוא מסיר את מועמדותו. באשר לפרשה זו, בשנת 2006 גרס פרנקל כי הוא טעה במסלול היציאה בשדה התעופה, והשתמש בזה המיועד לפקידי ממשל בכירים. משרד המשפטים בהונג קונג מסר כי פרנקל נתפס כשהוא מנסה כביכול לגנוב תיק "חליפון" לבגדים, נעצר והובא לפני שופט, ולאור הצהרות שנמסרו וחומר נוסף בוטל האישום מספר חודשים לאחר מכן. לטענת פרנקל, הוא לקח את התיק וביקש מקולגה שתשלם עבורו, מכיוון שמיהר לטיסה והתור לתשלום התארך. המשרד שלל את גרסתו של פרנקל לפיה הוא העביר לאחרון התנצלות והודה לו על שלא הגיש תביעה. פרנקל מסר בתגובה מסמך מ-22 בדצמבר 2006 בו ציין נציג משרד המשפטים של הונג קונג כי ההאשמות מבוטלות.
בשנת 2023 הפך לפעיל בנושא המחאה נגד הרפורמה המשפטית שמקדמת ממשלת נתניהו, תוך שהוא מתריע בפני נזקים הכבדים שיגרמו לכלכלת ישראל באם תתקבל הרפורמה המשפטית. כבר סמכא עולמי בתחום הכלכלה הוא מרבה להופיע בתקשורת לנאום בהפגנות תוך שהוא "קורא לנתניהו לעצור את החקיקה בכדי להציל את הכלכלה".
פרסים ואותות הוקרה

2002 פרס ישראל לכלכלה
פרס הוגו רמניסיאנו לכלכלה - מטעם אוניברסיטת תל אביב
פרס קרל אנגליס לכלכלה (צ'כיה)
עיטור המסדר מאי להצטיינות - עם דרגת צלב גדול - מטעם ממשלת ארגנטינה
עיטור מסדר הצטיינות של איטליה - עם דרגת אביר הצלב הגדול
1993 - פרס למדיניות כלכלית מטעם "השווקים המתעוררים"
1997 - פרס הבנקאי המרכזי של השנה - מטעם Euromoney
הערות שוליים

↑  צבי לביא, ‏שוחט: פרנקל ניסה למנוע ממני לפרסם את דו"ח זוסמן - ואף הסתירו זמן רב ממרידור, באתר גלובס, 27 במרץ 1997
↑  עינב בן יהודה, אפקט דו"ח המבקר: הוגשה תלונה למשטרה נגד יעקב פרנקל, באתר TheMarker‏, 29 באפריל 2002
1 2  יצחק ספורטא, AIG ופרנקל, מה הקשר, באתר "העוקץ", 14 בספטמבר 2008
↑  ניר גולדברג, ‏לומניס, פרנקל, סיטון וגנגר נדרשים להסביר, באתר גלובס, 12 במרץ 2002
↑  גל אשד, לומניס מבקשת להעניק אופציות לחברי הדירקטוריון, ליו"ר יעקב פרנקל ולסגנו אריה גנגר, באתר TheMarker‏, 9 ביולי 2002
↑  שוקי טאוסיג, יש לו קול נהדר, באתר העין השביעית, 24 ביוני 2013
↑  כך התחמק יעקב פרנקל מאחריות לקריסת חברת AIG, באתר גלובס, 24 ביוני 2013
↑  ראש הממשלה החליט למנות את פרופסור יעקב פרנקל לתפקיד נגיד בנק ישראל, משרד רה"מ
↑   מוטי בסוק, דרור רייך, פרופ' יעקב פרנקל הסיר את מועמדותו לתפקיד נגיד בנק ישראל, באתר TheMarker‏, 29 ביולי 2013
↑  הדר קנה, אמנון אטד ומשה גורלי, שתי הגרסאות של יעקב פרנקל למה שקרה בהונג קונג ב־2006, באתר כלכליסט, 15 ביולי 2013
↑  וינשטיין, יהודה. היועץ, ידיעות ספרים, 2022. עמודים 149-150
↑  מסמך פרנקל: הרשויות בהונג קונג ביטלו ההאשמות נגדי, באתר nrg‏, 7 באוגוסט 2013
↑  N12 - נגיד בנק ישראל לשעבר: "אם הרפורמה תאושר - מחכה לנו..., באתר N12, ‏2023-07-29
↑  הנגיד לשעבר יעקב פרנקל באזהרה חמורה: "הנזק לכלכלה אדיר", באתר Ice, ‏2023-07-29
| --- | --- |
בקרת זהויות :  NLI: 987007309215305171  PLWABN: 9810669000805606  BIBSYS: 90182992  BnF: cb12278729t (data)  CiNii: DA02117701  GND: 114621713  ISNI: 0000 0001 1598 3917  LCCN: n83124402  LNB: 000028021  MGP: 205563  NDL: 00466730  NLA: 35540939  NSK: 000041871  NTA: 068569998  RERO: 02-A003262757  SUDOC: 031604765  VIAF: 14832208   WorldCat (עם VIAF): 14832208
The X Tour

The X Tour הוא סיבוב ההופעות השישי של הזמרת-יוצרת האמריקאית כריסטינה אגילרה אשר התקיים באירופה בלבד. סיבוב ההופעות כלל בתוכו כ-18 הופעות בסך הכול, והוא החל ב-4 ביולי 2019, והסתיים ב-7 בדצמבר 2019.
סיבוב הופעות זה נועד לקדם את אלבומה השמיני של אגילרה, Liberation.
רקע

ב-15 ביוני 2018, הוציאה אגילרה את אלבומה השמיני Liberation, על ידי חברת התקליטים תקליטי RCA. לאחר מכן, יצאה לסיבוב ההופעות "Liberation Tour", שהתקיים בצפון אמריקה בלבד. מיד לאחר מכן, יצאה לסיבוב ההופעות "The Xperience", שהתקיים בלאס וגאס בלבד. אגילרה מכרה 87,541 כרטיסים והרוויחה 5.4 מיליון דולר מ-11 מופעים.
רשימת שירים

"Bionic"
"Your Body"
"Genie in a Bottle"
"The Voice Within"
"Dirrty"
"Vanity" / "Express" / "Lady Marmalade"
"Fall in Line"
"Can't Hold Us Down"
"Sick of Sittin'"
"Maria"
"Twice"
"Say Something"
"Reflection"
"What a Girl Wants" / "Come on Over Baby (All I Want Is You)"
"Ain't No Other Man"
"Candyman" / "I Want Candy"
"Accelerate"
"Feel This Moment"
"Beautiful"
"Fighter"
"Let There Be Love"
תאריכי הופעות

| תאריך> לג 1 | עיר> לג 1 | מדינה> לג 1 | מיקום> לג 1 |
| --- | --- | --- | --- |
| 4 ביולי 2019 | פריז | צרפת | אקור הוטל ארנה |
| 6 ביולי 2019 | אנטוורפן | בלגיה | ספורטפאלס |
| 8 ביולי 2019 | אמסטרדם | הולנד | זיגו דום |
| 11 ביולי 2019 | ברלין | גרמניה | O2 וורלד |
| 13 ביולי 2019 | שטוטגרט | גרמניה | Schlossplatz |
| 15 ביולי 2019 | לוקרנו | שווייץ | Piazza Grande |
| 19 ביולי 2019 | פורי | פינלנד | Kirjurinluoto Arena |
| 21 ביולי 2019 | סנט פטרסבורג | רוסיה | היכל הקרח |
| 23 ביולי 2019 | מוסקבה | רוסיה | VTB ארנה |
לג 2
| 5 בנובמבר 2019 | דבלין | אירלנד | 3Arena |
| 7 בנובמבר 2019 | גלאזגו | סקוטלנד | SSE Hydro |
| 9 בנובמבר 2019 | לונדון | בריטניה | הארנה של ומבלי |
| 10 בנובמבר 2019 | לונדון | בריטניה | הארנה של ומבלי |
| 12 בנובמבר 2019 | מנצ'סטר | בריטניה | מנצ'סטר ארנה |
| 14 בנובמבר 2019 | ברמינגהאם | בריטניה | Resorts World Arena |